Der skal sættes tal på, hvor mange asylansøgere og flygtninge Danmark kan tage imod. Det mener den socialdemokratiske gruppeformand, Henrik Sass Larsen, hvis hovedprincip er, at »Danmark skal tage imod så mange, som vi kan integrere succesfuldt«.

Han tør ikke i dag nedfælde et sådant tal, men svarer, at tallet er »nærmere 1.000 end 10.000 om året, hvis det er dem, der er svært integrerbare«.

»Det må bero på nogle af de standarder, vi sætter op rundtomkring i skoler, i boligområder og i daginstitutioner. Vi må sige, hvor mange vi mener, vi kan have af tosprogede, før det knækker for os, så vi ikke kan magte opgaven«, siger Sass Larsen.